Կուսակցության վերջին ժողովը 3 տարի առաջ էր, որտեղ ընտրվեցին Հրանտ Մարգարյանը՝ բյուրոյի ներկայացուցիչ, իսկ Արմեն Ռուստամյանը՝ քաղաքական ներկայացուցիչ։ Գերագույն մարմնի՝ հայաստանյան կառույցի ղեկավար կազմն էլ ընտրվել է այս տարվա մարտին։ ԳՄ արտահերթ ժողովը երեկ հայտարարություն տարածեց։ «Համակողմանի քննարկումների արդյունքում ժողովը որոշել է մասնակցել արտահերթ խորհրդարանական ընտրություններին»,- ասված է հայտարարության մեջ։ Ուշագրավ է, որ ՀՅԴ-ում «դեմ ըլլալով» ընտրությունները դեկտեմբերին անցկացնելու որոշմանը՝ կողմ են այդ ընտրություններին մասնակցելուն։ Այսինքն՝ հերթական «սկզբունքային» որոշումն է այստեղ կայացվել, կարեւորը, որ ԳՄ ժողովն արձանագրել է, որ «անընդունելի է ընթացիկ դեկտեմբերին՝ առանց օրենսդրական լիարժեք փոփոխությունների, շտապողական արտահերթ խորհրդարանական ընտրությունների անցկացումը, մտահոգություն է հայտնում կառավարության գործունեության ծրագրում ամրագրված ազատ, արդար, թափանցիկ եւ մրցակցային ընտրությունների անցկացման համար անհրաժեշտ երաշխիքների ոչ լիարժեք ապահովման կապակցությամբ, փաստում, որ անցյալի ոչ ցանկալի իրողությունների եւ երեւույթների մերժումն ինքնին չի ենթադրում երաշխավորված ապագա»: